CELEX: 32006D0731
Language: el
Date: 2006-10-27 00:00:00
Title: 2006/731/ΕΚ: Απόφαση της Επιτροπής, της 27ης Οκτωβρίου 2006 , σχετικά με τη δημοσίευση με περιορισμούς των στοιχείων του προτύπου EN 13000:2004 Γερανοί — Κινητοί γερανοί σύμφωνα με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2006) 5059]   (Κείμενο που παρουσιάζει ενδιαφέρον για τον ΕΟΧ)

28.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/26
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 27ης Οκτωβρίου 2006
   σχετικά με τη δημοσίευση με περιορισμούς των στοιχείων του προτύπου EN 13000:2004 «Γερανοί — Κινητοί γερανοί» σύμφωνα με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2006) 5059]
   (Κείμενο που παρουσιάζει ενδιαφέρον για τον ΕΟΧ)
   (2006/731/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση των νομοθεσιών των κρατών μελών σχετικά με τις μηχανές (1), και ιδίως το άρθρο 6 παράγραφος 1,
   τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2),
   Εκτιμώντας τα ακόλουθα:
   
               (1)
            
            
               Όταν ένα εθνικό πρότυπο, που αποτελεί μεταφορά εναρμονισμένου προτύπου του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης, καλύπτει μία ή περισσότερες βασικές απαιτήσεις ασφάλειας και υγείας, όπως ορίζονται στο παράρτημα Ι της οδηγίας 98/37/ΕΚ, η μηχανή που έχει κατασκευαστεί σύμφωνα με το εν λόγω πρότυπο θεωρείται ότι τηρεί τις εν λόγω βασικές απαιτήσεις.
            
         
               (2)
            
            
               Κατ’ εφαρμογή του άρθρου 6 παράγραφος 1 της οδηγίας 98/37/ΕΚ, η Γερμανία κοινοποίησε επίσημη ένσταση κατά του προτύπου EN 13000:2004 που εξέδωσε η Ευρωπαϊκή Επιτροπή Τυποποίησης (CEN) στις 22 Απριλίου 2004, τα στοιχεία του οποίου δεν έχουν ακόμη δημοσιευτεί στην Επίσημη Εφημερίδα της Ευρωπαϊκής Ένωσης.
            
         
               (3)
            
            
               Η Επιτροπή, αφού εξέτασε το πρότυπο EN 13000:2004, διαπίστωσε ότι δεν ανταποκρίνεται σε πολλές από τις βασικές απαιτήσεις υγείας και ασφάλειας του παραρτήματος Ι της οδηγίας 98/37/ΕΚ, και ειδικότερα στην απαίτηση 4.2.1.4 (έλεγχος των καταπονήσεων) σε συνδυασμό με τις απαιτήσεις 1.1.2. γ) (αρχές ενσωμάτωσης της ασφάλειας), 1.2.5 (επιλογέας τρόπου λειτουργίας), 1.3.1 (ευστάθεια), 4.1.2.1 (κίνδυνοι λόγω έλλειψης ευστάθειας) και 4.1.2.3 (μηχανική αντοχή). Ειδικότερα, όσον αφορά τις ρήτρες 4.2.6.3.1, 4.2.6.3.2 και 4.2.6.3.3 του προτύπου, τα μέτρα που ορίζονται για το σχεδιασμό και την κατασκευή κινητών γερανών δεν εγγυώνται αρκετά υψηλό επίπεδο ασφάλειας για την προβλεπόμενη χρήση του προϊόντος. Το πρότυπο δεν προσδιορίζει ιδίως κατάλληλα προστατευτικά μέτρα για την αποφυγή της κακής χρήσης του μηχανισμού γεφύρωσης για τον περιοριστή μέσης συνεκτικότητας.
            
         
               (4)
            
            
               Για λόγους ασφάλειας και ασφάλειας δικαίου, η δημοσίευση των στοιχείων του προτύπου στην Επίσημη Εφημερίδα της Ευρωπαϊκής Ένωσης πρέπει να συνοδεύεται από κατάλληλη προειδοποίηση.
            
         
               (5)
            
            
               Τα κράτη μέλη πρέπει να προσθέσουν την ίδια προειδοποίηση στα εθνικά τους πρότυπα, με τα οποία μεταφέρεται το πρότυπο EN 13000:2004,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η δημοσίευση των στοιχείων του προτύπου EN 13000:2004 «Γερανοί — Κινητοί γερανοί» στην Επίσημη Εφημερίδα της Ευρωπαϊκής Ένωσης πρέπει να είναι αυτή που προβλέπεται στο παράρτημα.
   Άρθρο 2
   Όταν τα κράτη μέλη, κατ’ εφαρμογή του άρθρου 5 παράγραφος 2 της οδηγίας 98/37/ΕΚ, δημοσιεύουν τα στοιχεία των εθνικών προτύπων που μεταφέρουν το εναρμονισμένο πρότυπο EN 13000:2004, προσθέτουν στη δημοσίευση αυτή την ίδια προειδοποίηση με την προειδοποίηση που προβλέπεται στο παράρτημα της παρούσας απόφασης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 27 Οκτωβρίου 2006.
      
         
            Για την Επιτροπή
         
         Günter VERHEUGEN
         
         
            Αντιπρόεδρος
         
      
   
   
      (1)  ΕΕ L 207 της 23.7.1998, σ. 1. Οδηγία όπως τροποποιήθηκε με την οδηγία 98/79/ΕΚ (EE L 331 της 7.12.1998, σ. 1).
   
      (2)  ΕΕ L 204 της 21.7.1998, σ. 37. Οδηγία όπως τροποποιήθηκε τελευταία με την πράξη προσχώρησης του 2003.
   
      ΠΑΡΑΡΤΗΜΑ
      
         «(Δημοσίευση τίτλων και στοιχείων ευρωπαϊκών εναρμονισμένων προτύπων βάσει της οδηγίας)
         
                     EOT (1)
                     
                  
                  
                     Στοιχεία και τίτλος του εναρμονισμένου προτύπου
                     (και έγγραφο αναφοράς)
                  
                  
                     Πρώτη δημοσίευση στην ΕΕ
                  
                  
                     Στοιχεία του αντικατασταθέντος προτύπου
                  
                  
                     Ημερομηνία λήξης της ισχύος του τεκμηρίου συμμόρφωσης του αντικατασταθέντος προτύπου
                     Σημείωση 1
                  
               
                     CEN
                  
                  
                     EN 13000:2004
                     Γερανοί — Κινητοί γερανοί
                  
                  
                     Αυτή είναι η πρώτη δημοσίευση
                  
                  
                     —
                  
                  
                      
                  
               
                     Προειδοποίηση: Η παρούσα δημοσίευση δεν αφορά τις ρήτρες 4.2.6.3.1, 4.2.6.3.2 και 4.2.6.3.3 του παρόντος προτύπου, η εφαρμογή των οποίων δεν αποτελεί τεκμήριο συμμόρφωσης προς τη βασική απαίτηση 4.2.1.4 του παραρτήματος I της οδηγίας 98/37/ΕΚ σε συνδυασμό με τις απαιτήσεις 1.1.2 γ), 1.2.5, 1.3.1, 4.1.2.1 και 4.1.2.3 του εν λόγω παραρτήματος.
                  
               
                     Σημείωση 1
                  
                  
                     Γενικά, η ημερομηνία λήξης της ισχύος του τεκμηρίου συμμόρφωσης είναι η ημερομηνία απόσυρσης, η οποία καθορίζεται από τον Ευρωπαϊκό Οργανισμό Τυποποίησης, αλλά εφιστάται η προσοχή των χρηστών των προτύπων αυτών στο γεγονός ότι, σε ορισμένες εξαιρετικές περιπτώσεις, αυτό μπορεί να αλλάξει.
                  
               
                     Σημείωση 2.1
                  
                  
                     Το νέο (ή τροποποιημένο) πρότυπο έχει το ίδιο πεδίο εφαρμογής με το αντικατασταθέν πρότυπο. Τη δεδομένη ημερομηνία, το αντικατασταθέν πρότυπο παύει να παρέχει τεκμήρια συμμόρφωσης με τις βασικές απαιτήσεις της οδηγίας.
                  
               
                     Σημείωση 3
                  
                  
                     Στην περίπτωση τροποποιήσεων, το έγγραφο αναφοράς είναι το EN CCCCC:YYYY. Οι προηγούμενες τροποποιήσεις, εάν υπάρχουν, και οι νέες ονομάζονται «τροποποίηση». Συνεπώς, το αντικατασταθέν πρότυπο (στήλη 3) αποτελείται από το EN CCCCC:YYYY και από τις προηγούμενες τροποποιήσεις του, εάν υπάρχουν, αλλά χωρίς τη νέα ονομαζόμενη «τροποποίηση». Τη δεδομένη ημερομηνία, το αντικατασταθέν πρότυπο παύει να παρέχει τεκμήρια συμμόρφωσης με τις βασικές απαιτήσεις της οδηγίας.
                  
               
                     Σημείωση 4
                  
                  
                     Το τεκμήριο συμμόρφωσης για ένα προϊόν επιτυγχάνεται όταν είναι σύμφωνο με τις απαιτήσεις του μέρους 1 και του σχετικού μέρους 2 όταν αυτό το μέρος 2 συγκαταλέγεται επίσης στην ΕΕ σύμφωνα με την οδηγία 98/37/ΕΚ.
                  
               Σημείωση:
         
                     —
                  
                  
                     Κάθε αίτηση για παροχή πληροφοριών σχετικά με τα πρότυπα πρέπει να απευθύνεται είτε στους ευρωπαϊκούς οργανισμούς τυποποίησης είτε στους εθνικούς οργανισμούς τυποποίησης, κατάλογος των οποίων περιλαμβάνεται στο παράρτημα της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου (2), όπως τροποποιήθηκε με την οδηγία 98/48/ΕΚ (3).
                  
               
                     —
                  
                  
                     Η δημοσίευση των στοιχείων στην Επίσημη Εφημερίδα της Ευρωπαïκής Ένωσης δεν συνεπάγεται ότι τα εν λόγω πρότυπα είναι διαθέσιμα σε όλες τις κοινοτικές γλώσσες.
                  
               
                     —
                  
                  
                     Ο κατάλογος αυτός αντικαθιστά όλους τους προηγούμενους καταλόγους που έχουν δημοσιευτεί στην Επίσημη Εφημερίδα της Ευρωπαϊκής Ένωσης. Η Επιτροπή εξασφαλίζει την επικαιροποίηση του εν λόγω καταλόγου.
                  
               Περισσότερες πληροφορίες σχετικά με τα εναρμονισμένα πρότυπα υπάρχουν στη διεύθυνση: http://europa.eu.int/comm/enterprise/newapproach/standardization/harmstds/
      
      
         (1)  EOT: Ευρωπαϊκός Οργανισμός Τυποποίησης:
      
                  —
               
               
                  CEN: rue de Stassart 36, B-1050 Bruxelles, τηλ. (32-2) 550 08 11, φαξ (32-2) 550 08 19 (http://www.cenorm.be)
               
            
                  —
               
               
                  Cenelec: rue de Stassart 35, B-1050 Bruxelles, τηλ. (32-2) 519 68 71, φαξ (32-2) 519 69 19 (http://www.cenelec.org)
               
            
                  —
               
               
                  ETSI: 650, route des Lucioles, F-06921 Sophia Antipolis, τηλ. (33) 492 94 42 00, φαξ (33) 493 65 47 16 (http://www.etsi.org)
               
            
         (2)  ΕΕ L 204 της 21.7.1998, σ. 37.
      
         (3)  ΕΕ L 217 της 5.8.1998, σ. 18.»